
Emil Cioran ca profet al adevăratei sfinţenii 


Student fiind, lui Cioran 
criza valorilor culturale îi parea 
ilustrată de renunțarea la 
domeniul spiritului în favoarea 
domeniului sufletului. Era pe 
atunci fascinat de Im. Kant 
pentru spiritul încorporat în 
gândirea acestuia. Pe Kant şi-l 
alesese drept subiect pentru 
lucrarea de licență (pe care urma să i-o conducă faimosul 
profesor Nae Ionescu. În entuziasmul său decretase filozofia 
lui Kant şi matematicile drept excelente remedii împotriva 
tristeții sale congenitale. Aceasta până când universitarii din 
tabăra filozofilor rationalişti (lipsiţi de sensibilitate religioasă 
şi invidioşi pe succesul prelegerilor lui Nae Ionescu audiate 
nu numai de studenţii de la filozofie dar şi de studenți de la 
Teologie, Drept sau chiar de la Facultătile de profil ştiinţific) 
au complotat să-l îndepărteze pe „filozoful mistic” Nae Ionescu 
din Universitate (2. 

Fiind alături de Mircea Vulcănescu şi de Mircea Eliade 
unul din mulții admiratori ai vestitului profesor de logică şi 
metafizică, Emil Cioran trebuie să fi avut atunci revelația că 
lumea a devenit „incapabilă de iraționalitate” şi că omul modern 
„a fost atins, până la blestem, de seducţia lucrurilor finite” %. 
Studentul Cioran a renunțat la proiectata lucrare despre Kant, 
preferând intuiționismul şi „indiscrețiile metafizice ale 
creştinismului” (E.C). A combătut în publicistica sa „ordinea 
apasătoare” a relativismului modern, ştiinţific, istorismul care 
îngustează cadrul vieţii, lipsind-o de transcendenţă (%; însăşi 
istorismul ar fi expresia sterilității şi a epuizării lăuntrice (De 
la istorism la metafizică, 1932). A scris despre omul modern 
care a „învins regretul paradisului, dispensându-se implicit de 
aspiraţia perfecțiunii” (Lacrimi şi sfinți, p. 16). Facultatea de 
filozofie şi litere a încheiat-o cu o teză despre Bergson. De la 
Kant a păstrat însă viziunea unei lumi scindate prin lucrarea 
inteligenței. Peste ea a suprapus opţiunea de sorginte 
kierkegaardiană de a lăsa contrariile în tensiunea lor de 
neconciliat. 

Pe de-o parte ar fi lumea lui Dumnezeu, a naturii şi a 
satului românesc, a intuiționismului moral şi a planului afectiv. 
În această lume a trăit Cioran iubind viața şi „îndrăgostindu-se 
ca un prost” (E.C). Pe acest tărâm de miracol neîntinat a reuşit 
el să păstreze cultul prieteniei şi a fost un partener de viață 
agreabil. În 1996 Simone Boue, de care Cioran s-a îndrăgostit 
în 1942 şi cu care a fost împreună până la sfârşit, spunea că 
Cioran era vesel, că nu era de loc sinistru precum îl arătau 
cărtile sale “%. "Ţuţea credea că se preface c-ar fi disperat, în 
timp ce un alt vechi prieten, poetul Horia Stamatu, scrisese 
despre Cioran că este pesimistul cu cel mai mult umor, din 
câți pesimişti a cunoscut vreodată (%. Nikolaus Sombart credea 
şi el că „Cioran sei gar nicht so verzweifelt, sondern koenne 
nur sehr gut schreiben” (în: Pariser Lehrjahre 1951-1954). 

În viziunea lui Cioran, pe lângă lumea sfinților s-ar afla 
tărâmul lucidităţii lipsite de iluzii, prin care cea dintâi poate fi 
zgâlțâită din temelii fără a fi urmărit nici un scop precis. Aici ar 
fi locul în care n-ar supraviețui decât iluzia stilului, a expresiei 
căutate cu grijă pentru a exprima cât mai sugestiv lirismul 
tristeții de a trăi fără iluzii şi scepticismul contemplând 
melancolic o lume grotească în care se desfăşoară feeriile 
monstroase ale tuturor utopiilor. Scepticismul ar conferi 
absolutului un caracter ornamental (Lacrimi şi sfinți, 1991, 
p119). 

După licență, Emil Cioran ar fi vrut să pregătească un 
doctorat cu profesorul de metafizică Nae Ionescu despre 
mistici şi sfinți, în care să scrie limpede că „tot ce e valabil în 
filozofie se reduce la împrumuturile din religie şi la apelurile 
mistice” (op. cit., p.51). Convins că „mistica e nimbul oricărei 
culturi, justificarea ei ultimă” (p.78) Cioran a redactat un întreg 
volum despre Lacrimi şi sfinți (Bucureşti, 1937; Paris, 1986) 
consemnând pe la începutul cărții că „tristeţile îţi aruncă în 
suflet umbre de mânăstiri. Si prin acestea începi să-i înţelegi 
pe sfinți” (ed.Il-a, 1991, p.24). Să nu uităm că Răşinarii sunt la 
mică distanță de Mânăstirea Brâncoveanu de la Sâmbăta de 
Sus unde era stareț Părintele ieromonah Arsenie Boca (la 
vremea când tatăl lui Cioran, protopopul Emilian Cioran era 
consilier eparhial al Mitropoliei Ortodoxe din Sibiu. Demn de 
menționat ne pare şi faptul că între 1933 şi 1938 Părintele 
Arsenie Boca a studiat la Bucureşti la Facultatea de Belle 
Arte, ocazie cu care a frecventat cursurile lui Eliade şi Nae 
Ionescu, precum şi cursurile de Mistică ale teologului profesor 
Nichifor Crainic (9, audiate foarte probabil şi de Emil Cioran, 
harnic colaborator la cele două reviste scoase de Crainic, 
„Gândirea” şi „Calendarul”. 

În exilul de la Paris Cioran îşi decorase camera de lucru 
cu o icoană pe sticlă (lisus cu vița de vie) simbolizând Euharistia. 
Existența sfințeniei ca „suspendare neîntreruptă a timpului” 
(p.36) a privit-o de la început kierkegaardian: „Nu se poate 
crede ceva precis şi hotărât despre sfinți. Ei reprezintă un 
absolut, de care nu e bine nici să ne ataşăm, dar nici să-l 
refuzăm. Orice atitudine ne condamnă. Fiind cu sfinţii, ne-am 
pierdut viața; fiind împotriva lor, ne-am pus rău cu absolutul. 
Pare că tot eram mai liberi, de n-ar fi existat ei [subl. 1.V.S]. 
De câte îndoieli n-am fi fost cruțați!” (Lacrimi şi sfinți, p.23). 


(ă propos de Mircea Vulcănescu) 


Din fragmentul citat se poate bănui că Emil Cioran l-a 
cunoscut pe cel supranumit Sfântul Ardealului, că volumul său 
intitulat Lacrimi şi sfinți depune indirect această mărturie, şi 
că probabil cartea n-ar fi fost scrisă dacă ar fi rezultat dintr-o 
simplă cunoaştere livrescă a sfințeniei. Cioran a menţionat 
volumul de câte ori a fost înregistrat şi a ținut să fie transpus 
în franceză, ajutând-o pe Sanda Stolojan la traducerea lui. De 
altfel, faimoasa figură a Părintelui Arsenie Boca poate fi lesne 
bănuită şi în spatele călugărului Anisie, personaj din romanul 
Noaptea de Sânziene publicat de Mircea Eliade în 1956 la 
Paris (%. 

Interesant este că, la numai 26 de ani, Emil Cioran intuise 
deja calea care duce în mod sigur către succes: „un filozof se 
salvează de la mediocritate numai prin scepticism sau prin 
mistică, aceste două forme de disperare în fața cunoaşterii. 
Mistica este o evadare din cunoaştere, iar scepticismul o 
cunoaştere fără speranță. În amândouă felurile lumea nu este 
o soluție” (p.51). Temeinicele sale lecturi din misticii spanioli 
şi germani se fac simţite în fragmente care nu se deosebesc 
prin nimic de marea poezie mistică: „De-aş putea deveni fântână 
de lacrimi în mâinile lui Dumnezeu! Să mă plâng în el şi el să 
se plângă în mine” (Cioran, citat de Ghe. Istrate). Sau: „Ie 
vezi în Dumnezeu şi el se vede în tine. Este o viziune dublă a 
introspecţiei care ne descoperă viața sufletului ca eu şi ca 
Dumnezeu /...] Cunoaşterea de sine numai aşa are un rezultat 
şi un sens” (Lacrimi şi sfinți, p.108). 

În volumul despre sfinți nu putea desigur lipsi amprenta 
personalităţii sale răzvrătite: „Lumea sfinților este o otravă 
cerească, a cărei virulență creşte pe măsura singurătăților 
noastre. Nu ne-au corupt ei, arătându-ne prin exemplul lor 
că durerile ajung şi duc undeva? Eram obişnuiţi să suferim 
fără scop [subl. 1.V.S.], pierduţi în inutilităţile durerii şi să ne 
oglindim în propriile însângerări” (Lacrimi şi sfinți , p.18). 
Rugăciunea ar fi „răstignirea inteligenței din teama de 
singurătate” (p.118). Însuşi creştinismul îi apare celui ce „voia 
să zgâlțâie din temelii lumea bunului Dumnezeu” (10) ca o 
„avalanşă de indiscreții metafizice” (Lacrimi şi sfinți, p.37-38). 
Pentru că în viața de zi cu zi, în politică şi în afaceri, creştinismul 
„a introdus moartea, suferința, pe lisus şi pe Dumnezeu /.../ 
În zadar ne-am desțeleni din el, căci nu vom reuşi să-i uităm 
decorul, adică pe sfinţi [subl. I.V.S]”. Luciditatea dusă la 
extrem îl face pe absolventul de filozofie să remarce că şi 
oboseala de lume ia formă religioasă atunci când „imersiunea 
în abisul divin ne scapă de ispita existenței proprii” (p.79). 

Emil Cioran pare a fi conştientizat de foarte tânăr că 
„pasiunea pentru sfinți dovedeşte gradul de neprielnicie în 
lume a unui om. Când aceluia, nu numai inima, dar şi instinctele 
i s-au deschis spre cer, cu greu îşi mai găseşte o identitate sub 
soare” (p.82). El mai consemnează grijuliu că „va veni o vreme 
când îl va cuprinde ruşinea de pasiunile sale cereşti” (p.61). 
Aparent, vremea aceasta a fost ilustrată de o notație din caietele 
sale 4 în care suprapune ideea inutilității existenței lumeşti 
peste ideea de scufundare în abisul divin pentru „a ne uita de 
noi înşine” (p.78). Religiozitatea (preocuparea cu lumea de 
dincolo) ar proveni în cazul său doar din neadaptarea la lumea 
de aici. La mijloc nu este însă nici urmă de regret. Mai degrabă 
pare a fi o simplă ironie la adresa propriei persoane.: «je sais 
que je ne suis bon £ rien ici-bas. C'est par If, et par lf 
uniquement, que j'ai acquis une sorte de dimension religieuse» 
(v. Isabela Vasiliu-Scraba, Ideile — un decor variabil în opera lui 
Emil Cioran, în http://isabelavs.blogspot.com). 

De fapt, „pasiunile sale cereşti” nu îl părăsesc pe Cioran 
nici o clipă, chiar dacă ele mai îmbracă şi forma admiraţiei 
nețărmurite față de muzica lui Bach. În plus, pasiunea pentru 
sfinți reapare într-o scrisoare al cărei text se rotunjeşte perfect 
într-un eseu, început cu evocarea unei pilde inițiatice despre 
posibilitatea de existență a unor suflete neîntinate de păcatul 
strămoşesc şi dezvoltat prin exemplul oferit de o amintire din 
1939 legată de Mircea Vulcănescu. Pentru că la un moment 
dat Emil Cioran îl asemuise pe filozoful Vulcănescu unui sfânt 
evadat dintr-o icoană, textul şi-l încheie evocând puterea 
făcătoare de minuni pe care o are însăşi amintirea prietenului 
său. El scrie cu veneratie că numai imaginea lui Mircea 
Vulcănescu păstrată de memoria sa cu „răscolitoare limpezime” 
ar mai avea forța să-l împace cu nebunia lumii în care trăieşte. 
În volumul publicat de Editura Humanitas, unde scrisoarea din 
20 ianuarie 1966 a fost pentru prima oară cuprinsă între 
coperţile unei cărti (Mircea Vulcănescu, Ultimul cuvânt, 1992, 
p.165-167 în traducerea Margaretei Ioana Vulcănescu, ediție 
îngrijită de Marin Diaconu) acest text apare din păcate 
trunchiat. Mania editorilor de a tăia pasaje din textele urmând 
a fi publicate a fost cu asiduitate încurajată în comunism. În 
cartea publicată după căderea comunismului, întâi a fost 
înlăturată povestea hasidică despre Adam şi pomul cunoaşterii. 
În ea se zice că atunci când primul om cuprinzând în el sufletele 
tuturor oamenilor s-a apropiat de pomul cunoaşterii binelui şi 
răului, sufletul lui Ball-Shew-Tov s-ar fi desprins şi aşa s-a 
întâmplat că numai acest suflet nu a luat parte la păcatul 
primordial. 

Odată cu îndepărtarea micii povestiri hasidice a dispărut şi 
baza pe care Emil Cioran a înălțat structura ideatică a eseului 
său, pornit de la premisa că nu toți oamenii sunt urmaşii lui 
Adam de după căderea în păcat şi că, într-un mod cu totul 


excepțional, este posibil - cum spune povestea hasidică - să fi 
rămas în Rai un suflet neprihănit. Din compararea scrisorii, 
mutilată în 1992, cu originalul francez inclus la sfârşitul unui 
volum de Mircea Vulcănescu apărut în anul 2000 (2 se mai 
observă tăierea pasajului în care Emil Cioran îl înfăţişează pe 
Mircea Vulcănescu în Parcul Versailles. Prin 1939, cu ocazia 
unei plimbări în oaza de verdeață a acestui parc, Mircea 
Vulcănescu ar fi făcut o inedită teorie a Paradisului. Lui Cioran 
expunerea prietenului său i-a părut memorabilă. Astfel că la un 
sfert de veac şi-a amintit de ideea vulcănesciană a faliei 
metafizice pe care o implică Raiul, falie care-l face să semene 
unei monade cu o singură fereastră. Or, fereastra Raiului de 
care vorbise atunci Mircea Vulcănescu n-ar fi putut fi ştiută 
decât de sfinţii trăitori în afara timpului de după căderea în 
păcat. 

Emil Cioran publicase la 28 de ani în «Vremea» un articol 
despre natură şi despre renunțarea la transcendență a omului 
care s-a smuls pe sine dintre creaturile lui Dumnezeu. În el 
afirma că «dragostea de natură nu e în fond decât regretul ei». 
Meditând la viitorul ce-l aşteaptă, Cioran presupunea că în 
Occident ratarea în preocuparile sale religioase i se va trage 
din prea marele său ataşament pentru natură, căci doar «printre 
arbori şi flori te poți război cu Dumnezeu». Ideea se regăseşte 
la filozoful Lucian Blaga, în discursul ţinut la primirea în 
Academie. Deşi argumentat cu spirit mai puţin războinic, 
punctul de plecare al unui asemenea gând în ambele cazuri a 
fost acelaşi, anume, satul românesc. 

La Mircea Vulcănescu, teoria despre falia metafizică pe 

care o cuprinde Raiul, expusă cu desăvârşită spontaneitate în 
cursul plimbării prin Parcul de la Versailles, ar fi fost - ca să 
spunem aşa -, dovada de netăgăduit că Vulcănescu ştia despre 
Paradis lucruri pe care muritorii de rând n-aveau cum să le 
ştie. Şi nu pentru că ar fi citit mai multe scrieri ale Sfinților 
Părinți decât Cioran, care a asistat atunci la ivirea neaşteptată 
a unei viziuni asupra Raiului dintr-o scânteie de gând aprinsă 
de contemplarea imaginii de ansamblu a Parcului de la 
Versailles. Pur şi simplu pentru că, după mărturia prietenilor 
care au ajuns să-l cunoască - precum M. Eliade, Cioran, C. 
Noica, Arsavir Acterian, Horia Stamatu etc. -, Mircea 
Vulcănescu era din născare altfel decât toţi ceilalți oameni. În 
opinia lui Emil Cioran, explicaţia ar fi fost că sufletul acestui 
gânditor religios nu se împărtăşise din păcatul adamic. 
Prietenul său, asasinat în temniță de mercenarii ocupantului 
sovietic al țării, ar fi reprezentat chiar excepția pe care 
intenţiona să o pună în lumină povestirea hasidică. 
„Maestrul aforismului” (ce-şi distila angoasele într-un stil 
prețuit la justa lui valoare doar de adevărații cunoscători), 
evocându-l pe Vulcănescu păstrat în memoria sa prin imaginea 
unui sfânt evadat dintr-o icoană, a scris ca niciodată din lumea 
bunului Dumnezeu. De obicei scria din cea de-a doua lume, a 
lucidităţii fără iluzii, apucându-se de scris doar atunci când 
atingea culmile disperării, pentru că miza pe rolul terapeutic 
al formulării care i-ar face suferința mai uşor de îndurat. 
Ca o excepţie de zile mari, când s-a decis să scrie despre 
Mircea Vulcănescu, Cioran a scris de parcă nu s-ar fi desprins 
niciodată din lumea de miracol în care sfinții trăiesc într-un 
prezent etern. 

Gândindu-se la Judecata de apoi, în 1937 imaginase cam 
ce-ar rămâne din lume după ce ar dispărea cerul şi pământul. 
Atunci i s-a părut că ultimele care rămân sunt lacrimile de 
sfinți. Lumina Raiului s-ar reflecta în ele, oferindu-le harul de a 
vindeca oamenii de toate amintirile lor dureroase (Lacrimi şi 
sfinți, p.68). 


Isabela VASILIU-SCRABA 

